b"\n_START_ARTICLE_\nNou Vel\xc3\xb2drom de Barcelona\n_START_SECTION_\nHist\xc3\xb2ria\n_START_PARAGRAPH_\nEl primer Vel\xc3\xb2drom estable de la ciutat de Barcelona fou el Vel\xc3\xb2drom de la Bonanova inaugurat el 1893. Una desena d'anys m\xc3\xa9s tard deix\xc3\xa0 d'acollir proves ciclistes en favor de la pr\xc3\xa0ctica d'altres esports, com ara el futbol. Nasqu\xc3\xa9 aleshores la idea de construir un altre vel\xc3\xb2drom m\xc3\xa9s c\xc3\xa8ntric. La idea sorg\xc3\xad d'un grup de corredors i seguidors del ciclisme encap\xc3\xa7alats per Francesc Serramalera i Abadal, aix\xc3\xad com el Velo Club, els quals constitu\xc3\xafren la Societat An\xc3\xb2nima Vel\xc3\xb2drom. Un cop constru\xc3\xaft, el Velo Club s'hi instal\xc2\xb7l\xc3\xa0. Entr\xc3\xa0 en funcionament el juliol de 1900, malgrat no fou inaugurat oficialment fins al 29 de juny de 1901. El festival inaugural, que es perllong\xc3\xa0 durant dos dies, va incloure moltes activitats: j\xc3\xbaniors, amateurs, professionals, internacionals, t\xc3\xa0ndems i pedestres. La prova m\xc3\xa9s destacada fou el \xc2\xabGran Premio del Nuevo Vel\xc3\xb3dromo de Barcelona\xc2\xbb, que fou guanyada per Abadal, qui s'emport\xc3\xa0 un premi de 500 pessetes. Presid\xc3\xad el jurat Narc\xc3\xads Masferrer._NEWLINE_Tal com tamb\xc3\xa9 succe\xc3\xad amb el vel\xc3\xb2drom de la Bonanova, el Nou Vel\xc3\xb2drom tamb\xc3\xa9 fou utilitzat per la pr\xc3\xa0ctica del futbol, malgrat les seves redu\xc3\xafdes dimensions. Fou el camp on jug\xc3\xa0 l'Hisp\xc3\xa0nia Athletic Club el seu primer partit, el 14 d'octubre de 1900 enfront de la Societat Deportiva Santanach. Tamb\xc3\xa9 hi jugaren l'Irish FC i el FC X._NEWLINE_La premsa de l'\xc3\xa8poca fou for\xc3\xa7a cr\xc3\xadtica amb la qualitat de les instal\xc2\xb7lacions, la qual tingu\xc3\xa9 una vida curta, fins a l'any 1903. Un cop fou enderrocat, en el seu solar s'hi va aixecar la Casa del Pueblo (carrer Arag\xc3\xb3, 168) impulsada per Alejandro Lerroux del Partit Radical.\n_START_SECTION_\nEmpla\xc3\xa7ament\n_START_PARAGRAPH_\nEl Nou Vel\xc3\xb2drom estava situat en un solar de l'illa delimitada pels carrers d'Arag\xc3\xb3, Muntaner, Consell de Cent i Casanova, quedant l'entrada principal ubicada al xamfr\xc3\xa0 nord.\n_START_SECTION_\nCaracter\xc3\xadstiques\n_START_PARAGRAPH_\nLa pista era feta de ciment a les rectes i de fusta a les corbes, amb una corda de 250 metres."